Ektepar bosatt i 15-millioners kåk i Holmenkollåsen svindlet NAV.

Et ektepar bosatt i luksurisøse Holmenkollåsen er dømt for en reke økonomiske svindler mot staten.

Den 52 år gamle kvinnen er dømt til tre og et halvt års ubetinget fengsel, mens den 57 år gamle ektefellen fikk en dom på tre år og tre måneders ubetinget fengsel.

Ekteparet er fratatt retten til å drive næringsvirksomhet i fem år. Det skriver aftenposten.no tirsdag.

Samtidig er de to dømt til å betale tilbake 1,5 millioner kroner i uberettiget utbetalte sykepenger til Nav, og må punge ut med 660 000 kroner til konkursboet i et av selskapene de har drevet.

Systematisk svindel

Konklusjonen fra retten er hard: "Kriminaliteten har et systematisk og profesjonelt preg og viser en totalt manglende respekt for lovgivningen som regulerer økonomisk virksomhet."

Retten tilføyer at "de har vist en fast og forbrytersk vilje til å unndra midler fra betaling av skatter og avgifter". Dette brukes som en begrunnelse for tap av retten til å drive næring.

Moms-, skatt- og trygdebedrageri

De er dømt for økonomisk utroskap, momssvindel, skattesvindel og en rekke brudd på ligningsloven og bokføringsloven i tillegg til grovt trygdebedrageri.

Dommen i Heggen og Frøland tingrett blir anket videre til lagmannsretten av forsvarerne, skriver aftenposten.no.